ຊາວ​ຈີນ​ຄົນ​ນຶ່ງ ​ຖືກ​ຂ້າ​ຕາຍ ​ແລະ​ອີກ 3 ຄົນ ​ໄດ້​ຮັບ​ບາດ​ເຈັບ ​ໃນ​ການ​ໂຈມ​ຕີ ຢູ່ພາກເໜືອ ຂອງລາວ
ປາກົດ​ວ່າ ນີ້ເປັນການ​ໂຈມ​ຕີ ​ທີ່​ໄດ້​ຮັບ​ການ​ຢືນຢັນ ຄັ້ງທີ​ສອງ ທີ່​ພົວພັນ​ກັບ​ຊາວ​ຈີນ ຢູ່​​ໃນ​ປະ​ເທດລາວ ໃນ​ປີນີ້.
ຊາວຈີນຄົນນຶ່ງຖືກຂ້າຕາຍ ແລະອີກ 3 ຄົນໄດ້ຮັບບາດເຈັບ ໃນການໂຈມຕີຂອງ ພວກຫົວຮຸນແຮງທີ່ບໍ່ຊາບຝ່າຍຢູ່ລາວ ໃນເຂດພູຄູນ ແຂວງຫຼວງພະບາງ ໃນອັນທີ່ປາກົດວ່າ ເປັນ ການໂຈມຕີ ທີ່ໄດ້ຮັບການຢືນຢັນ ຄັ້ງທີສອງ ຢູ່ໃນປະເທດ ດັ່ງກ່າວທີ່ພົວພັນກັບຊາວຈີນໃນປີນີ້ອີງຕາມລາຍງານຂ່າວ ຊິນຫົວຂອງທາງການຈີນ ກົງສຸນຈີນທີ່ນະຄອນຫຼວງພະບາງໃຫ້ການຢືນຢັນກ່ຽວກັບການໂຈມຕີທີ່ເກີດຂຶ້ນໃນຕອນ ແລງປະມານ 7 ໂມງ ຂອງວັນອັງຄານຜ່ານມາ ທີ່ມີຈຸດປະສົງແນໃສ່ຕູບແລະຊັບສິນ ຂອງ ບໍລິສັດທີ່ຈີນລົງທຶນ ພວກຄົນງານຈີນທີ່ໄດ້ຮັບບາດເຈັບ ໄດ້ຖືກສົ່ງໄປຮັບການປິ່ນປົວທີ່ໂຮງພະຍາບານ ແລະ ຫຼັງຈາກນັ້ນກໍມີການສົ່ງກຳລັງຮັກສາຄວາມສະຫງົບ ໄປຍັງບ່ອນທີ່ເກີດເຫດ ລາຍງານບໍ່ໄດ້ໃຫ້ລາຍລະອຽດກ່ຽວກັບການໂຈມຕີ ແລະຍັງບໍ່ທັນເປັນທີ່ຈະແຈ້ງເທື່ອວ່າ ພວກຄົນງານຈີນເຫຼົ່ານັ້ນ ແມ່ນເປົ້າໝາຍໂດຍເຈດຕະນາຫຼືບໍ່ ອົງການຂ່າວຊິນຫົວກ່າວວ່າ ມີການໂຈມຕີຢູ່ອີກບ່ອນນຶ່ງເກີດຂຶ້ນ ປະມານ 8 ໂມງແລງ ຕາມເວລາທ້ອງຖິ່ນ ຢູ່ໃນເຂດດັ່ງກ່າວທີ່ແນໃສ່ລົດໂດຍສານ ແຕ່ວຽງຈັນຫາຜົ້ງສາລີ ເຮັດ ໃຫ້ 3 ຄົນບາດເຈັບ ແລະ ລົດກະບະ ກໍຖືກໂຈມຕີ ເຮັດໃຫ້ຢ່າງນ້ອຍ 2 ຄົນໄດ້ຮັບບາດເຈັບ ໃນທ້າຍເດືອນມັງກອນຜ່ານມາ ກໍມີຊາວຈີນສອງຄົນ ເສຍຊີວິດ ແລະອີກຄົນນຶ່ງໄດ້ຮັບ ບາດເຈັບໃນການໂຈມຕີ ທີ່ສົງໄສວ່າເປັນລະເບີດຢູ່ລາວ